Hlaudi moet wel self opdok, sê hof | Netwerk24
Hlaudi moet wel self opdok, sê hof
Deur Jana Marx 19 November 2018 21:55
Hlaudi Motsoeneng Foto: Denvor de Wee
Die hoogste hof het gepraat, so Hlaudi Motsoeneng, voormalige bedryfshoof van die SAUK, sal luister.
Só het ’n heel opgeruimde Motsoeneng Maandagaand gesê nadat die konstitusionele hof in Johannesburg die oggend beslis het dat hy wél finansieel aanspreeklik is vir die regskoste rondom sy omstrede verbod op die uitsaai van betogings.
Motsoeneng se aansoek om verlof tot appèl is met koste van die hand gewys.
Motsoeneng het hom tot die hoogste hof gewend nadat die appèlhof in Junie die arbeidshof se beslissing van 2017 gehandhaaf het.
Sy destydse verbod op die uitsaai van betogings het daartoe gelei dat agt joernaliste (die SAUK-agt) onregmatig afgedank is.
Luidens die arbeidshof se uitspraak moes die joernaliste heraangestel word en was Motsoeneng verantwoordelik vir die regskoste van die dringende aansoek. Motsoeneng wou teen dié uitspraak appelleer.
“Ek is tevrede – nie noodwendig oor die bevel nie, maar dat die saak wel deur die hoogste hof in die land aangehoor is,” het Motsoeneng Maandag gesê.
“Dit gaan nie oor waarvan ek hou of nie hou, of oor my emosies nie. Ek is verslaan in die hoogste hof, maar ek kon tot daar baklei. Nou moet ek die hof se beslissing respekteer.”
Ek is verslaan in die hoogste hof, maar ek kon tot daar baklei. Nou moet ek die hof se beslissing respekteer.
Motsoeneng het toe geskerts dat die hof dalk weer in ’n ander stadium in sy guns sal beslis.
Hoofregter Mogoeng Mogoeng het namens ’n volbank regters die eenparige bevel gelewer. Daar is egter nie ’n betaaldatum op die bevel aangedui nie.
Dirk Hermann, bestuurshoof van die vakverbond Solidariteit, meen dié uitspraak is die “einde van die pad van ’n historiese oorwinning”.
“Hlaudi Motsoeneng moet nou in persoon die regskoste van die geding betaal. Dit is ’n klipharde boodskap vir staatsamptenare wat roekeloos moet belastingbetalers se geld omgaan. ’n Mens kan net so lank agter hofprosesse skuil,” het Hermann gesê.
Solidariteit het namens vier van die agt joernaliste opgetree.
Die totale koste van die partye word ná Maandag se uitspraak op tussen R1,6 miljoen en R1,8 miljoen beraam, sê Hermann.
“Die kostebevel in die konstitusionele hof moet nog getakseer word, waarna die finale koste gefinaliseer sal word. Ons sal dan onmiddellik begin om ons geld in te vorder of om beslag te lê op Motsoeneng se bates,” aldus Hermann.
Motsoeneng het ná die appèlhof-uitspraak in Junie aan Netwerk24 gesê hy wend hom tot die konstitusionele hof, want hy voel sy grondwetlike regte word in die laer howe geskend.
“Ek was nié betrokke by die SAUK-agt se ontslag nie. Hoe kan ek verantwoordelik gehou word as ek nie betrokke was nie?” het Motsoeneng toe gesê.
Meer oor: Hlaudi Motsoeneng
Hlaudi meen sy SAUK-salaris was ‘billik’
‘Hulle weet nie hoe om SAUK te bedryf’, sê Hlaudi
Ek is nog nie klaar met SAUK, sê Hlaudi